**A Kámoni Arborétum Természetvédelmi Terület**

**természetvédelmi kezelési terve**

**2006-2015.**

1. **Természetvédelmi gyakorlati célkitűzések**
   * A dendrológiai, botanikai gyűjtemény fenntartása, megőrzése és védelme,
   * a fenyő fajtafenntartó telep fenntartása,
   * a géngyűjtemény megőrzése,
   * a természetes növénytársulások maradványainak megőrzése,
   * a védett állatfajok létfeltételeinek biztosítása,
   * az arborétum mint kultúrtörténeti érték megőrzése,
   * elsősorban a fenyő- és hanga-félék, valamint egyéb botanikai értékek oktatási és ismeretterjesztési célokat szolgáló bemutatásával - a természetben történő élményszerzéssel és felüdüléssel egybekötve - a közművelődés, a szabadidő kultúrált felhasználásának elősegítése,
   * a természeti, tájépítészeti és kultúrtörténeti értékek megismerésére irányuló turizmus, rekreáció és idegenforgalom elősegítése.
2. **Természetvédelmi stratégiák**
   * Az arborétum erdészeti, kertészeti, tájépítészeti és botanikai kutatások regionális központjává fejlődésének elősegítése, elsősorban a növénynemesítési kutatások, a génmegőrzési tevékenység feltételeinek biztosításával,
   * Az arborétumban folyó kutatások eredményei táj- és természetvédelmi hasznosításának elősegítése,
   * a természetestől távol álló, sajátos szempontok szerint kialakított mesterséges élőhelyek gondozása, ápolása, megfelelő állapotuk fenntartása, illetve az általuk nyújtott esztétikai élmény biztosítása érdekében,
   * a mesterséges élőhely-komplexum állatvilágának védelme, különös tekintettel a tavi, folyóvízi, fás társulásokhoz kötődő, illetve odúlakó fajokra,
   * a növényfajok, fajták, kertészeti változatok fennmaradásának biztosítása, a mesterséges biotópok fenntartása érdekében,
   * a potenciális növénytársulások fennmaradt képviselőinek, egyedeinek (pl. Gyöngyös-part vegetációja, idős tanúfák, stb.) védelme.
3. **Természetvédelmi kezelési módok, korlátozások és tilalmak**

A természetvédelmi kezelési módokra, korlátozásokra, tilalmakra vonatkozó előírásokat – a természetvédelmi kezelési tervek készítésére, készítőjére és tartalmára vonatkozó szabályokról szóló 30/2001. (XII. 28.) KöM rendelet 2.§ (2) bekezdés c) pontjában, illetve a rendelet mellékletének 7. pontjában meghatározottak szerint – a 3.1.1 - 3.1.6 fejezet tartalmazza.

* 1. **Élőhelyek kezelése, fenntartása**
  + Az arborétum füves területeit - melyek elsősorban a rálátások, vue-k szerepét hivatottak betölteni - évente legalább egyszer kézi vagy gépi úton kaszálni szükséges és gondoskodni kell a széna forgatásáról, begyűjtéséről és elszállításáról.
  + A fával és cserjékkel borított területeken az oda nem illő, felverődő, nem kívánt cserje- illetve gyomfajokat talajfelszíni mechanikus gyomirtással kell eltávolítani. A megfelelő állapotokat (záródás, növőtér) a gyűjtemény növényegyedeinek nyesésével, egészségügyi célzatú ápolásával, a kiszáradt egyedek eltávolításával kell biztosítani.
  + A mesterséges tavak, árokrendszerek, Gyöngyös-holtág műtárgyait, partvédelmi berendezéseit folyamatosan karban kell tartani, növényzetüket, ápolni, védeni szükséges. A tavakat tíz évente legalább egyszer iszapeltávolítás céljából ki kell kotortatni.
  + A Gyöngyös patak parti sávjának növényzetét, egészségügyi termelésen kívül más beavatkozással nem szabad érinteni.
  + A zsilipeken keresztül annyi vizet kell juttatni a területen található tavak medreibe, hogy a Gyöngyös vízszintjéhez képest lényeges különbség ne alakuljon ki.
  1. **Fajok védelme**
  + Az odúlakó állatok részére mesterséges odúkat kell kihelyezni.
  + Gondoskodni kell az idős tanúfák, tekintélyes korú növénykülönlegességek védelméről, ápolásáról
  1. **Látogatás**
  + A természetvédelmi kezelő a látogatók mozgását időben és térben korlátozhatja.
  1. **Oktatás és bemutatás**
  + A természetvédelmi oktatás, nevelés előmozdítása érdekében újabb ismertető, tájékoztató táblákat, növénynév táblákat kell kihelyezni és gondoskodni kell – a már meglévőkkel együtt – ezek fenntartásáról, folyamatos karbantartásukról.
  + Oktatás-bemutatás célzattal állandó és időszaki tárlatokat, gyűjteményes, interaktív kiállítást, rendezvényeket, természetvédelmi táborokat kell szervezni.
  1. **Kutatás, vizsgálatok**
  + Biztosítani kell a feltételeket az erdészeti kutatás, fajtanemesítés, valamint a természetvédelemhez köthető tudományos vizsgálatok elvégzéséhez.
  1. **Természetvédelmi infrastruktúra**
  + A látogatók kulturált fogadása érdekében új bejáratot, fogadóépületet, szociális létesítményeket és autóparkolókat szükséges létesíteni.
  + A Gyöngyös-patakra hidat kell építeni.
  + A sétaút-hálózatot új utakkal kell bővíteni.
  + Az épületek, berendezési tárgyak és a látogatást, bemutatást, kutatást lehetővé tévő infrastruktúra megfelelő műszaki állapotát fenn kell tartani.
  + Az arborétum területén csak olyan mély- és magasépítési tevékenység folyhat, mely összefügg a fenntartási, kezelési feladatokkal. Egyéb célú infrastruktúra átvezetés, építési munka nem végezhető a területen.

## A tervezési terület elhelyezkedése, határai:

A Kámoni Arborétum Vas megyében, Szombathely Megyei Jogú Város közigazgatási területén fekszik, a valamikor külön kisközséget alkotó Kámon városrészben. Sajátos hangulatáról, ökológiai jellegéről a nyugati oldal nagy részén birtokhatárt alkotó Gyöngyös-patak gondoskodik. Elhelyezkedéséről külön átnézeti térkép és a mellékletben található digitális alapú kataszteri térkép tájékoztat.

|  |
| --- |
| A terület középpontjának E.O.V. koordinátái: |

|  |  |
| --- | --- |
| X= | 215399 |
| Y= | 465389 |

|  |
| --- |
| A Szombathelyi Körzeti Földhivatal által nyilvántartott kataszteri térképszelvények száma: |

|  |
| --- |
| 51-232 231 → É-i területrész |
| 51-232 213 → D-i területrész |

## Tulajdonosi, birtokviszonyok, használati jogok:

A részletes természetvédelmi kezelési terv az 1.3. fejezetben felsorolt jogszabályok értelmében védett természeti területekkel, az un. „Öreg Parkból” kiinduló központi arborétumi magterülettel (974/2 hrsz) és az idők során hozzákapcsolt, terület-rendezéssel bővített további, egyébként szintén jogi normák által védelmet élvező ingatlanokkal, valamint a 20./2003. (XII.16.) sz. KvVM rendelet által csatolt területekkel foglalkozik. Ezek adatai az alábbiak.

|  |  |  |  |  |  |  |
| --- | --- | --- | --- | --- | --- | --- |
| **Községhatár** | **Helyrajzi szám** | **Terület /ha/** | **Terület-felhasználási besorolás** | **Tulajdonos** | **Fenntartó-kezelő** | **Természetvédelmi kezelő** |
| Szombathely | 817 | 1,7768 | kivett /arborétum/ | Magyar Állam | ERTI | ŐNPI |
| Szombathely | 825/1 | 0,8637 | beépítetlen terület | Magyar Állam | ERTI | ŐNPI |
| Szombathely | 828/7 \* | 1,1468 | gyep és erdő | Magyar Állam | ERTI | ŐNPI |
| Szombathely | 891 | 0,1431 | kivett /holtág/ | Magyar Állam | ERTI | ŐNPI |
| Szombathely | 974/2 | 19,2235 | kivett /arborétum/ | Magyar Állam | ERTI | ŐNPI |
| Szombathely | 1002 | 0,7047 | kivett /közpark/ | Magyar Állam | ERTI | ŐNPI |
| Szombathely | 1003 | 1,2186 | kivett /közpark/ | Magyar Állam | ERTI | ŐNPI |
| EGYÜTT: | | 25,0772 | KÁMONI ARBORÉTUM | | | |

|  |
| --- |
| ERTI= Erdészeti Tudományos Intézet, Budapest |
| ŐNPI= Őrségi Nemzeti Park Igazgatóság, Őriszentpéter |
| \* = a 20/2003. (XII.16.) KvVM rendelet hatályba lépését, ill. a tulajdonosváltozást követő állapot. |